# חוק עזר לבוסתן אל מרג' (העמדת רכב וחנייתו), התשע"ה-2015

פורסם: חש"ם 824, התשע"ה (28.4.2015), עמ' 270

בתוקף סמכותה לפי סעיפים 14 ו-22 לפקודת המועצות המקומיות (להלן - הפקודה), וסעיף 77 לפקודת התעבורה (להלן - פקודת התעבורה), ובהסכמת שר הפנים ושר התחבורה והבטיחות בדרכים, מתקינה מועצת המועצה האזורית בוסתן אל מרג' חוק עזר זה:

הגדרות

**1.** (א) בחוק עזר זה -

**"בעל"**, **"גורר מורשה"**, **"דרך"**, **"מונית"**, "**מפקח על התעבורה"** -כהגדרתם בפקודת התעבורה;

**"בעל** **מונית"**, **"הסדר** **תנועה"**, **"חניה"**, **"כביש"**, **"מדרכה"**, **"קצין משטרה"**, **"רשות תימרור מקומית"**, **"רשות תימרור מרכזית"**, **"תמרור"** - כהגדרתם בתקנות התעבורה, התשכ"א-1961 (להלן - תקנות התעבורה);

**"אזור"** - חלק מן הדרך בתחום המועצה, אשר ייקבע על ידי רשות התימרור המקומית ויסומן באמצעות מספר, אות או כל סימון מבחין אחר;

**"אמצעי תשלום"** - כל אמצעי שאושר בידי ראש המועצה לתשלום אגרת חניה, לרבות אמצעי מכני, חשמלי, אלקטרוני, נייד, מודפס, או אמצעי אחר בין שהוא מיועד להצגה ברכב ובין שאינו מיועד לכך, המאפשר למדוד זמן חניה או לקצוב אותו בדרך כלשהי;

**"הודעת התעבורה"** - הודעת התעבורה (קביעת לוח תמרורים), התשע"א-2010;

**"כרטיס חניה"** - כל אחד מאלה:

(1) כרטיס חניה שהנפיקה המועצה;

(2) כרטיס חניה ארצי מטעם המרכז לשלטון מקומי או כל הסדר אחר שיבוא במקומו לפי סעיף 70ב לפקודת התעבורה;

(3) כרטיס חניה שהופק באמצעות מכשיר מכני או אלקטרוני שאושר בידי ראש המועצה או כל כרטיס אחר שאושר בידי ראש המועצה;

**"מדחן"** - מכשיר אלקטרוני המותקן במקום שבו חלה חובת תשלום אגרת חניה, המודד את משך זמן החניה במקום חניה זה, ותשלום אגרת החניה מבוצע על ידי שלשול מטבעות לתוכו או על ידי כרטיס מגנטי או בכל דרך אחרת המפורטת על גבי המכשיר;

**"מדד"** - מדד המחירים לצרכן שמפרסמת הלשכה המרכזית לסטטיסטיקה;

**"המועצה"** - המועצה האזורית בוסתן אל מרג';

**"מקום חניה"** או **"מקום חניה מוסדר"** - מקום שהותרה בו החניה לרכב לפי כל דין;

**"מקום חניה בתשלום"** - כהגדרתו בסעיף 2(5);

**"נכה"**, **"תג נכה"** - כהגדרתם בחוק חניה לנכים, התשנ"ד-1993;

**"פקח"** - עובד מועצה שמונה בידי ראש המועצה כפקח לעניין אכיפת הוראות חוק עזר זה;

**"פקח גרירה"** - עובד מועצה שמונה בידי ראש המועצה באישור המפקח הכללי של משטרת ישראל או מי שהוא הסמיך לכך, כפקח לעניין ביצוע סעיף 10(ב);

**"ראש המועצה"** - ראש המועצה לרבות עובד מועצה שראש המועצה אצל לו מסמכויותיו בכתב לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

**"רכב"** - כהגדרתו בפקודת התעבורה, למעט אופניים;

**"רכב כבד"** - רכב שמשקלו הכולל המותר לפי רישיונו מעל 10,000 ק"ג;

**"תו חניה אזורי"** - תו חניה שהונפק בידי המועצה לפי סעיף 6;

(ב) כל מונח אחר בחוק עזר זה יתפרש לפי פקודת התעבורה ותקנותיה.

הסדרי תנועה

**2.** רשות תימרור מקומית רשאית לקבוע כדלקמן:

(1) הסדרי תנועה בדבר היתר, איסור, הגבלה והסדרת עצירתו, העמדתו או חנייתו של רכב בתחום המועצה, בין בתשלום ובין בדרך אחרת; הסדרי התנועה יכול שיחולו לגבי סוג מסוים של רכב או לגבי רכבים המשמשים קבוצות אוכלוסייה מסוימות;

(2) מקומות חניה שבהם מותרת החניה לסוג מסוים של כלי רכב, וכן לקבוע את הימים, השעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;

(3) מקומות חניה שבהם מותרת החניה לרכב מסוים המשמש נכה או לכלי רכב המשמשים נכים והנושאים תג נכה;

(4) מקומות חניה המיועדים לחניה על המדרכה או על חלק ממנה, ובלבד שנותר מעבר להולכי רגל ולעגלות ברוחב של 2 מטרים לפחות;

(5) מקומות חניה שבהם מותרת החניה ובלבד שתשולם אגרת חניה (להלן - מקום חניה בתשלום) ששיעורה לא יעלה על התעריף המרבי הקבוע בתוספת הראשונה, בהתאם לסוג הרכב.

היוועצות ואישור

**3.** הסדר תנועה לפי סעיף 2 ייקבע לאחר היוועצות בקצין משטרה, ולאחר קבלת הסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה.

תימרור, הסדרי תנועה ומקומות חניה מוסדרים

**4.** (א) קבעה רשות תימרור מקומית הסדרי תנועה ומקומות חניה מוסדרים לפי סעיף 2, תסמנם בתמרור המתאים לפי הודעת התעבורה.

(ב) בלי לגרוע מהאמור בסעיף קטן (א), נקבע מקום חניה בתשלום, תציב רשות התימרור המקומית לפני מקום החניה תמרור מספר 626 ומתחתיו תמרור מספר 439 להודעת התעבורה שבו יצוין:

(1) "חניה בתשלום";

(2) אם יש הגבלה - משך הזמן המרבי לחניה רצופה;

(3) פירוט הימים והשעות שבהם חלה חובת התשלום.

מקום חניה בתשלום

**5.** (א) נקבע מקום חניה בתשלום, חייב אדם המחנה את רכבו במקום החניה, להעמידו במקום המסומן בהתאם להוראות התמרור, ובאין סימון להעמידו כפי שמורות תקנות התעבורה, ובלבד ששילם אגרת הסדר חניה (להלן - אגרת חניה), בשיעור שנקבע לפי סעיף 2(5), באמצעות אחד מאמצעי התשלום התקפים למקום החניה.

(ב) העושה שימוש באמצעי תשלום לשם תשלום אגרת חניה, יפעל בהתאם לחוק עזר זה ולהוראות המפורטות על גבי אמצעי התשלום או מצורפות אליו, וכן על פי הקבוע בתמרור המוצב במקום החניה או בסמוך לו.

(ג) שילם אדם אגרת חניה באמצעות כרטיס חניה, יצמיד מיד עם העמדת הרכב את כרטיס החניה לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על כרטיס החניה.

(ד) שילם אדם אגרת חניה באמצעות מכשיר אלקטרוני או באמצעות אמצעי תשלום אחר שניתן להציגו ברכב, יצמיד מיד עם העמדת הרכב את אמצעי התשלום לשמשה הקדמית או לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על אמצעי התשלום.

תו חניה אזורי

**6.** (א) נקבע באזור מקום חניה בתשלום, תותר החניה במקום בלא תשלום אגרת חניה לרכב נושא תו חניה אזורי תקף שהונפק לפי סעיף קטן (ג) (להלן - תו חניה אזורי) והתואם את אזור החניה, זולת אם הוגבלה הרשות האמורה וההגבלה סומנה בתמרור.

(ב) אדם המתגורר באזור שבו נקבע מקום חניה בתשלום, רשאי לקבל תו חניה אזורי בהתאם להוראות אלה; רשימת האזורים ותחומם תועמד לעיון הציבור במשרדי המועצה ותפורסם באתר האינטרנט של המועצה.

(ג) לשם קבלת תו חניה אזורי, יגיש המבקש בקשה לראש המועצה בנוסח הקבוע בתוספת השנייה.

(ד) תו חניה אזורי יהיה בצורה שאישר ראש המועצה, ויצוין עליו מספר הרכב ואזור החניה בו הוא תקף.

(ה) תוקף תו החניה האזורי הוא עד יום 31 בדצמבר בשנה שבה הוא ניתן.

(ו) תו החניה האזורי יודבק על השמשה הקדמית של הרכב בצד ימין של הרכב מנקודת מבטו של הנהג, בפינה העליונה.

(ז) מי שקיבל תו חניה אזורי אינו רשאי להעבירו לאחר.

(ח) זכות השימוש בתו החניה האזורי תפקע בהתקיים אחד מאלה:

(1) העברת תו החניה האזורי לאחר;

(2) העברת הבעלות ברכב לאחר;

(3) הפסקת השימוש הקבוע ברכב;

(4) העתקת מקום מגורים.

(ט) אירע מקרה מן המקרים המנויים בסעיף קטן (ח) לעיל, יודיע על כך בעל הרכב למועצה בתוך 7 ימים מיום התרחש המקרה, וכן יחזיר את תו החניה האזורי למועצה.

(י) בלי לגרוע מהוראות כל דין, מסירת פרטים כוזבים בעת הגשת הבקשה כאמור בסעיף קטן (ג), ושימוש בתו החניה האזורי שלא בהתאם להוראות סעיפים קטנים (ז) עד (ט) מהווים עבירה על חוק עזר זה.

איסור עצירת רכב, העמדתו וחנייתו בדרך

**7.** (א) לא יעצור אדם רכב בדרך, לא יעמידנו ולא יחנהו במקום, באופן ובתנאים הנוגדים את הוראות חוק עזר זה, הוראות תמרור או הסדר תנועה שהוצב במקום או את הוראות תקנות התעבורה.

(ב) מי שעצר, העמיד או החנה רכב בניגוד לאמור בסעיף קטן (א), יראוהו כמי שעבר עבירה לפי חוק עזר זה.

מוניות

**8.** (א) לא יחנה אדם מונית במקום חניה שנקבע כתחנת מוניות המיועדת לשימוש של מוניות מסוימות בלבד, אלא לפי היתר מראש המועצה (להלן - היתר חניית מונית) ובהתאם לתנאי ההיתר.

(ב) בקשה להיתר חניית מונית תוגש לראש המועצה, ותהיה ערוכה על פי טופס בקשה שיועמד לעיון הציבור במשרדי המועצה ויפורסם באתר האינטרנט של המועצה.

(ג) ראש המועצה רשאי, לאחר התייעצות עם רשות התימרור המקומית, לתת היתר חניית מונית או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ד) להיתר חניית מונית יצורף תו חניה למונית שיודבק בידי בעל המונית על השמשה הקדמית של המונית בצד ימין של המונית מנקודת מבטו של הנהג, בפינה העליונה.

(ה) תוקפו של היתר חניית מונית הוא לחניה בתחנת המוניות הרשומה בו, והוא יפוג ביום 31 בדצמבר בשנה שלאחר נתינתו.

(ו) בעד היתר חניית מונית ישלם המבקש אגרה שנתית בשיעור הקבוע בתוספת השלישית.

(ז) נהג מונית, שלגביה ניתן היתר חניית מונית, יחזיק את ההיתר במונית ויציגו לפני פקח לפי דרישתו.

רכב שהתקלקל

**9.** (א) לא יעמיד אדם על פני הדרך רכב שהתקלקל קלקול המונע את המשך הנסיעה, אלא אם כן פעל כדלקמן:

(1) העמיד את הרכב סמוך ככל האפשר לשפה הימנית של צד הדרך המיועד לתנועת רכב;

(2) הציב משולש אזהרה כאמור בתקנה 367 לתקנות התעבורה הנראה לעיני נהג רכב הבא מאחור ממרחק של 100 מטרים לפחות.

(ב) לא יעמיד אדם רכב כאמור בסעיף קטן (א) אלא באחד מן המקרים האלה:

(1) לשם ביצוע תיקונים הכרחיים שיש לעשותם בו במקום כדי להביא את הרכב ליכולת נסיעה;

(2) כמקום חניה ארעי, עד שיועבר הרכב למקום תיקונו, ובלבד שהרכב יתוקן או יועבר כאמור בלא דיחוי.

הרחקת רכב, גרירתו, אחסנתו או נעילת גלגליו

**10.** (א) רכב, העומד או חונה, כולו או חלק ממנו, במקום שהעמדתו אסורה על פי חיקוק או בנסיבות שיש בהן כדי הפרת סדרי תנועה או בטיחותה, או שלדעת פקח דרושה הרחקתו לשם הסדרת תנועה או לשם שמירה על בטיחות התנועה או בטיחות הציבור, רשאי פקח להורות למי שהרכב ברשותו אותה שעה, להרחיקו או לגררו; מקבל הוראה כאמור חייב למלא אחריה.

(ב) לא מילא מי שהרכב ברשותו אותה שעה אחר הוראות פקח, או שהוא אינו נמצא במקום, רשאי פקח גרירה, בעצמו או באמצעות גורר מורשה כאמור בסעיף קטן (ה), להרחיק את הרכב, לגררו, לאחסנו או לנעול את גלגליו.

(ג) בעל הרכב הרשום ברישיון הרכב, חייב לשלם את התשלומים כפי שנקבעו בתוספת הרביעית בעד הרחקת הרכב, גרירתו, אחסנתו או שחרורו מנעילתו, זולת אם הוכיח שהרכב נלקח ממנו בלי ידיעתו ובלי הסכמתו.

(ד) רכב שתשלום מוטל על בעליו כאמור, לא ישוחרר ולא יוחזר לבעליו, אלא אם כן שולם התשלום.

(ה) ראש המועצה יקבע באישור ראש מחלקת התנועה של משטרת ישראל את הגוררים המורשים שיורשו לבצע את הגרירה כאמור בסעיף קטן (ב).

סמכויות פקח

**11.** (א) לא יפריע אדם לפקח ולא ימנע אותו מלעשות שימוש בסמכויותיו כדי לברר אם קוימו הוראות חוק עזר זה.

(ב) אדם המעמיד רכב בדרך חייב לציית להוראות הפקח בכל הנוגע להעמדת רכב וחנייתו.

הצמדה למדד

**12.** (א) תעריפי האגרות הנקובים בחוק עזר זה יעודכנו ב-1 בינואר בכל שנה שלאחר פרסום חוק עזר זה (להלן - יום העדכון), לפי שיעור שינוי המדד מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

(ב) סכומי האגרות כאמור בסעיף קטן (א) יעוגלו לסכום הקרוב שהוא מכפלה של 10 אגורות, וסכום של 5 אגורות יעוגל כלפי מטה.

תוספת ראשונה

(סעיפים 2(ה) ו-5)

אגרת חניה

|  |  |  |
| --- | --- | --- |
|  |  | שיעור אגרת חניה  בשקלים חדשים |
| תעריף מרבי לשעה, לרכב |  | 4 |
| תעריף מרבי לשעה, לרכב כבד |  | פי שניים מהסכום  הנקוב בפרט 1 |

תוספת שנייה

(סעיף 6(ג))

בקשה למתן תו חניה אזורי

אני החתום מטה, ............................., ת"ז ............................, אשר מען מגוריי הוא ברחוב ............................ מס' .................... שכונה ................................. ביישוב ......................, ואשר ברשותי רכב מסוג ............................. מספר רישוי ................................ , מצהיר כי כל הפרטים המפורטים בבקשה זו נכונים.

אבקש לקבל תו חניה אזורי על פי סעיף 6 לחוק עזר לבוסתן אל מרג' (העמדת רכב וחנייתו), התשע"ה-2015, שאותו אדביק על שמשתו הקדמית של הרכב האמור בצדה הימני העליון.

אני מתחייב להשתמש בתו בהתאם להוראות חוק העזר האמור וכמובהר על גבי בקשה זו, ובהתאם לכללים שקבעה המועצה. כמו כן אני מתחייב להודיע למועצה, בתוך 7 ימים, על קרות מקרה מן המקרים המנויים להלן:

(1) תו החניה הועבר לרשותו של אחר;

(2) הבעלות ברכב הועברה לרשותו של אחר;

(3) הופסק השימוש הקבוע ברכב;

(4) הועתק מקום מגוריי.

לבקשתי מצורפים העתקי המסמכים האלה:

(1) רישיון רכב תקף;

(2) רישיון נהיגה תקף;

(3) תעודת זהות, לרבות ספח רישום הכתובת;

(4) חוזה שכירות (אם המבקש הוא שוכר דירה);

(5) אישור בעל רכב על שימוש בלעדי של המבקש ברכב (אם הרכב אינו רשום על שם המבקש).

חתימה ................................... תאריך ...............................................

תוספת שלישית

(סעיף 8(ו))

אגרת היתר חניה למונית

בעד מתן היתר חניה למונית ישלם המבקש אגרה שנתית בשיעור של 200 שקלים חדשים.

תוספת רביעית

(סעיף 10(ג))

תשלומים בעד הרחקה, גרירה, אחסנה או שחרור מנעילה

בעל הרכב חייב בתשלום בעד הרחקת הרכב, גרירתו, אחסנתו או שחרור מנעילתו בהתאם לתעריפים שייקבעו מעת לעת על ידי המועצה על פי מכרז ויועמדו לעיון הציבור במשרדי המועצה, באתר האינטרנט של המועצה, במשרדי הגורר המורשה ויוצגו במקום בולט במקום אחסון הרכב.

ט' בחשוון התשע"ה (3 בנובמבר 2014)

יעקב זהר

ראש המועצה המקומית   
בוסתן אל מרג'

אני מסכים.

ג לעד ארדן

שר הפנים

אני מסכים.

ישראל כ"ץ

שר התחבורה והבטיחות בדרכים